روم کی بنیاد روایتوں اور داستانوں میں ملتی ہے تاہم جدید تحقیقات اس نظریہ کو تقویت دیتی ہیں کہ شہر کی بنیاد آٹھویں صدی قبل مسیح میں پڑی۔ شہر روم رومی بادشاہت کا دار الحکومت بنا جس پر روایات کے مطابق بادشاہوں کی سات پشتوں نے حکومت کی اور پھر رومی جمہوریہ کا دار الحکومت بنا جس میں ایوان بالا یا سینیٹ کو زیادہ اختیارات حاصل ہوتے تھے اور بالآخر رومی سلطنت کا دار الحکومت بنا جس پر شہنشاہ حکومت کرتے تھے۔ یہ کامیابی اور برتری فوجی طاقت کے ساتھ ساتھ اقتصادی غلبہ کی وجہ سے بھی تھی جس نے اپنے اندر ہمسایہ تہذیبوں خاص کر ایسٹروسکن ایٹرسکن قدیم مقامی باشندے اور یونانی تہذیبوں کو جذب کر لیا۔ روم کی برتری پورے یورپ اور بحیرہ روم کے ساحلوں پر بڑھتی گئي جبکہ اسکی آبادی دس لاکھ سے تجاوز کر گئي۔ تقریبا ایک ہزار سال تک روم مغربی دنیا کا سب سے اہم سیاسی مرکز امیر ترین اور سب سے بڑا شہر رہا اور یہ برتری سلطنتوں کے اتار چڑھاؤ سے متاثر نہ ہوئی حتی کہ اس کا دار الحکومت ہونے کا اعزاز بھی چھن گیا اور اسکی جگہ مشرقی دار الحکومت قسطنطنیہ نے لے لی۔